Evanjelický kostol v Koceľovciach

**Evanjelický kostol** v Koceľovciach je gotická stavba, ktorá bola vyhlásená za národnú kultúrnu pamiatku dňa 6. mája 1963. Ide o jednoloďovú stredovekú stavbu s polygonálnym presbytériom. Kostol je slohovo čistá gotická architektúra s hodnotnými freskami v interiéri, ktorých autorom je Majster ochtinského presbytéria.

## História
Koceľovský kostol vznikol pravdepodobne v prvej polovici 14. storočia s pôvodným patrocíniom sv. Bartolomeja. Už v rokoch 1360 - 1370 bol interiér doplnený o fresky s tématikou mariánsko-christologického cyklu. Pôvodne jednoloďovú stavbu s polygonálnym presbytériom rozšírili už koncom toho istého storočia, kedy došlo k zvýšeniu stavby a jej novému zaklenutiu. Od obdobia reformácie patrí kostol evanjelikom. Tí kostol upravili podľa svojich potrieb, vybudovali emporu na západnej a severnej strane kostola. V roku 1736 bola fresková výmaľba zabielená. Zásadnej prestavby sa kostol dočkal v roku 1819, kedy bola loď zaklenutá dvoma poľami pruskej klenby. V tomto období pristavali aj južnú predsieň u vstupu do kostola. K znovuobjaveniu fresiek došlo až v rokoch 1896 - 1897, kedy boli reštaurované maďarským reštaurátorom Istvánom Gróhom. Na začiatku 20. storočia bola upravená veža kostola, kedy získala netradičnú secesnú plechovú helmicu. Zatiaľ posledný reštaurátorský prieskum sa uskutočnil v roku 1976.

## Architektúra kostola
Evanjelický kostol v Koceľovciach sa nachádza v areáli obkolesenom múrom, uprostred obce. Z architektonického hľadiska predstavuje výnimočný príklad takmer intaktne dochvanej gotickej architektúry. Kostol je jednolodím s polygonálne ukončenou svätyňou, západnou predstavanou vežou a sakristiou v severnej polohe. Veža kostola je v úrovni prízemia štvorcového pôdorysu, vo vyššej polohe prechádza do tvaru osemuholníka a ukončená je secesnou plechovou helmicou. Okná s kružbou z gotického obdobia sa dochovali v presbytériu. Z obdobia gotiky pochádzajajú aj tri portály, vstupný, portál do sakristie a portál v podveží. Dvere do sakristie sú kované zo 14. storočia, vstupné dvere do kostola sú zo začiatku 16. storočia. Sakristia je klenutá valenou klenbou, presbytérium má krížovú rebrovú klenbu z konca 14. storočia.  V interiéri kostola sa okrem čiasočne drevenej a murovanej maľovanej empory nachádza krstiteľnica zo 17. storočia a drevený barokový oltár z roku 1740.

Fresková výmaľba kostola datovaná do rokov 1360 až 1370 (podľa Milana Tognera) pokrýva plochu stien a klenby presbytéria. Autorom fresiek je neznámy umelec nazývaný Majster ochtinského presbytéria. Zobrazujú mariánsko-christologický cyklus. Mariánska časť cyklu sa skladá z vyobrazení: Zvestovanie Panne Márii, Narodenia Krista, Návšteva Márie u Alžbety, Poklona troch kráľov, Obetovanie v chráme, Dvanásťročný Ježiš v chráme a Korunovanie Panny Márie. Nasleduje pašiový cyklus: Príchod Ježiša do Jeruzalema, Posledná večera, Ježiš pri modlitbe v Getsemanskej záhrade, Judášov bozk, Kristus pred Herodesom a Kaifášom, Bičovanie Krista, Korunovanie tŕním, Nesenie kríža, Ukrižovanie, Snímanie z kríža, Ukladanie do hrobu. Záverečné zobrazenie Vzkriesenia sa v presbytériu nenachádza, mohlo byť zobrazené v lodi, kde sa podľa vykonaných sônd nachádzajú ďalšie, doposiaľ nepreskúmané maľby. Odborníci hodnotia fresky ako lineárne, s bravúrnou kresbou a živými gestami postáv. Veľkolepá plocha na ktorej sa rozprestierajú predstavuje najväčší rozsah súvislých fresiek spomedzi gemerských kostolov.

## Užitočné informácie
*Služby Božie sa konajú každú nedeľu o 11.00
*Pre návštevu kontaktujte Farský úrad v Koceľovciach, 058/793 19 09.

## Galéria

Súbor:Koceľovce15.jpg|Pohľad na kostol od západu
Súbor:Koceľovce14.jpg|Pohľad na vežu kostola
Súbor:Koceľovce3.jpg|Pohľad na kostol od juhu
Súbor:Koceľovce6.jpg
Súbor:Loď kostola v Koceľovciach.jpg|Pohľad z empory. Na fotke vidno zreštaurovaný barokový oltár.
Súbor:Koceľovce16.jpg|Presbytérium s barokovým oltárom
Súbor:Kazateľnica kostola v Koceľovciach.jpg|Baroková kazateľnica
Súbor:Kocelovce3.jpg|Presbytérium s dverami do sakristie
Súbor:Dvere do sakristie kostola v Koceľovciach.jpg|Zdobené stredoveké kovové dvere vedúce do sakristie
Súbor:Koceľovce1.jpg|Freska Ukladanie do hrobu
Súbor:Koceľovce2.jpg|Freska Ukrižovanie
Súbor:Koceľovce (4).jpg|Freska Nesenie kríža
Súbor:Freska kostola v Koceľovciach.jpg|Freska snímanie z kríža. Nosy a oči tvoria grécke písmená Alfa a Omega, čo je odkazom na bibliu.
Súbor:Koceľovce (7).jpg|Klenba v presbytériu
Súbor:Koceľovce (6).jpg|Maľovaná empora
Súbor:Vstupné dvere koceľovského kostola.jpg|Detail vstupných bočných dverí.


## Referencie

## Externé odkazy
*Apsida.sk - profil kostola
*Gemerský seniorát - kontaktné údaje na Cirkevný zbor
*Gotická cesta - informácie o kostole

Koceľovce
Koceľovce
Kategória:Koceľovce
Koceľovce
Kategória:Kostoly v okrese Rožňava